b'\n_START_ARTICLE_\nRibja brv\n_START_PARAGRAPH_\nRibja brv je bil manj\xc5\xa1i most (brv) za pe\xc5\xa1ce preko Ljubljanice, ki je le\xc5\xbeal med Hribarjevim nabre\xc5\xbejem v podalj\xc5\xa1ku Gerberjevega stopni\xc5\xa1\xc4\x8da na levem bregu in Ribjim trgom na desnem bregu reke. Postavljena je bila leta 1991 iz ostankov nosilcev iz lepljenega lesa, ki so jih uporabili pri obnovi Tromostovja. Brv se je takoj po odprtju izkazala kot nenadomestljiva povezava pe\xc5\xa1cem med Kongresnim trgom in Staro Ljubljano._NEWLINE_V skladu z regulacijskim na\xc4\x8drtom za mesto Ljubljana je brv na tem mestu predvidel \xc5\xbee Maks Fabiani, arhitekt in urbanist, v letu 1895. Kasneje (1913) je arhitekt Alfred Keller v okviru ureditve obre\xc5\xbeja Ljubljanice na tem mestu predvidel stopnice do reke. Leta 1934 je obe zamisli povzel arhitekt Jo\xc5\xbee Ple\xc4\x8dnik, saj je pri preureditvi Kongresnega trga oblikoval stopni\xc5\xa1\xc4\x8de k pristanu Makalonca. V naslednjih letih so razli\xc4\x8dni \xc5\xa1tudentje arhitekture narisali ve\xc4\x8d variant projektnih re\xc5\xa1itev vse do leta 1991, ko je bila brv tudi zgrajena._NEWLINE_Brv je z leti propadala, tako da je v letu 2004 Oddelek za gospodarske javne slu\xc5\xbebe in promet mestne uprave Mestne ob\xc4\x8dine Ljubljana izvedel prvo sanacijo, ki je obsegala impregnacijo po\xc5\xa1kodovanih lesenih delov in zamenjavo dotrajanih delov konstrukcije ter za\xc5\xa1\xc4\x8dito oziroma zamenjavo dotrajanih jeklenih delov brvi._NEWLINE_Ponovno je bila potrebna sanacija leta 2011, ko je Zavod za gradbeni\xc5\xa1tvo Slovenije (ZAG) izdal mnenje o stanju lesene brvi, v katerem so predlagali, da se zaradi mo\xc4\x8dnih po\xc5\xa1kodb glavnih nosilcev, zaradi \xc4\x8desar brv ni ve\xc4\x8d primerna za uporabo, celotna brv \xc4\x8dim prej zamenja. Izvedena so bila nujna sanacijska dela: sanacija lesenih lepljenih nosilcev, spodnjih napenjalk in veznih tramov._NEWLINE_V juniju 2012 pa je MOL razpisala arhitekturni nate\xc4\x8daj za izbiro strokovno najprimernej\xc5\xa1e re\xc5\xa1itve ter izbiro izvajalca za izdelavo projektne dokumentacije nove brvi \xc4\x8dez Ljubljanico med Ribjim trgom in Gerberjevim stopni\xc5\xa1\xc4\x8dem. Izbrana je bila re\xc5\xa1itev avtorjev Petra Gabrijel\xc4\x8di\xc4\x8da, Gregorja Cipota in Bo\xc5\xa1tjana Gabrijel\xc4\x8di\xc4\x8da s sodelavci Toma\xc5\xbeem Budkovi\xc4\x8dem, Danielom Zorcom, Simonom Severjem. Avtorji utemeljujejo svojo zamisel na prepri\xc4\x8danju, da sta Kellerjevo re\xc4\x8dno korito, Ple\xc4\x8dnikove ureditve Gerberjevega stopni\xc5\xa1\xc4\x8da, presledka v obre\xc5\xbeni ograji in arkadni loki pristana Makalonce opredelili vse nastavke za oblikovanje in postavitev brvi na tem mestu. Najbolj spo\xc5\xa1tljiv in najmanj mote\xc4\x8d odgovor nanje tako daje povsem nevtralna in transparentna brv._NEWLINE_Sedmega julija 2014 dopoldne so leseno Ribjo brv razrezali in odpeljali._NEWLINE_Na njenem mestu so konec septembra 2014 po na\xc4\x8drtih na nate\xc4\x8daju izbranega arhitekturnega biroja Arhitektura d.o.o. in in\xc5\xbeenirskega podjetja Ponting d.o.o. odprli prenovljeno minimalisti\xc4\x8dno brv iz jeklene konstrukcije in s steklenimi ograjami. Zaradi izku\xc5\xa1enj iz Mesarskega mostu, ima most ogrevana tla, kar naj bi prepre\xc4\x8devalo poledenitev pohodne povr\xc5\xa1ine.'